  Виталий Пронин 21-тӥ тулыспалэ удмурт кылын вераськись мӧляяз таӵе значок бырттоз21-тӥ тулыспалэ быдэс дуннеын Анай кыллэсь нуналзэ пусъё. Удмурт егитъёслэн «Шунды» огазеяськонзы та нуналлы сӥзьыса, удмурт кылэз Ижкарын но ёросъёсын вӧлмытон понна кӧня ке ужрадъёс дася.Сямлы пӧрмиз ни «Вераськы анай кылын!» акция. Азьвыл мылкыдчиос калык пӧлын вӧлмытӥзы анай кылэз дышетыны ӧтён буклетъёс. Туэ «шундыос» «Мон вераськисько удмурт кылын» гожтэмен значокъёс бырттылозы удмурт кылэз валась 56 номеро гимназиысь нылпиослы, вузъёсын дышетскисьёслы, министерствоосын но пӧртэм ужъюртъёсын тыршисьёслы, магазинъёсын вузкарисьёслы но огшоры мынӥсь-ветлӥсьёслы. Акция ортче. Йӧскалык политикая министерстволэн юрттэменыз.Та нуналэ ик Ижкаретӥ «удмурт» трамвай ортчоз одӥг рейс. «Шундыос» дугдылон интыосты удмурт кылын ялозы, ӟуч-удмурт разговорникъёс люкылозы, трамвай салонын туала удмурт кырӟанъёс чузъяськозы, нош вань гожтэмъёс кык кылын луозы. Огазеяськонлэн ёзчиосыз оско: та акция кутскон сётоз дугдылонниосты удмурт сямен котькуд нунал ялонлы. Акция ортче МУП «ИжГорЭлектроТранс» юрттэмен.Егитъёс озьы ик Кузебай Герд нимо гимназиын площадка радъялозы. Со нуналэ быдэс Удмурт Элькунысь люкаськем нылпиос аспӧртэмлыко «УДМУРТ in the future» тренинге пыриськыны быгатозы. Нылпиос удмурт адямиез дас ар ортчыса син азязы пуктыны тыршозы.Берпуметӥез чаклам ужрад ортчоз 17 часын 30 минутэ Эшъяськон юртын. Та ӝытэ люкаськозы мадьяр, таджик, азербайджан, еврей, армян, ӟуч выжыосысь адямиос, кудъёсыз верасько яке дышето удмурт кылэз. Лыктэмъёс тодозы котькудӥзлэсь удмурт кыллы синмаськон историзэ. Ужрад ортчоз Йӧскалык политикая министерстволэн, Эшъяськон юртлэн, «Удмурт кенеш» огазеяськонлэн юрттэменызы.Со сяна, пӧртэм пумиськонъёс ортчозы «Шунды» огазеяськонлэн ёрос ёзэтъёсаз но. Кылсярысь, Грак ёросын пумиськозы Пуклё но Мари-Возжай школаосысь бадӟым классын дышетскисьёс - удмуртъёс но поръёс. Теги: анайкыл удмурткыл Шунды  